એ પરોઢે બાબુભાઈને ખ્યાલ નહોતો કે દયાથી પ્રેરાઈને તેઓ જે બાળકને આશરો આપી રહ્યા છે તેની માતાનું મગજ અસ્થિર છે અને તેના પિતાની પણ કોઈ જાણકારી નથી. આવી સ્થિતિમાં બાળકનું કોઈ ભવિષ્ય નહોતું, સિવાય કે ભીખ માગવી. પણ બાબુભાઈ તેના માટે જાણે ફરિશ્તા બનીને આવ્યા હતા. અહીં નોંધનીય બાબત એ છે કે પોતે મુસ્લિમ હોવા છતાં બાબુભાઈએ બાળકને ‘આશિષ’ જેવું હિંદુ નામ આપ્યું છે. તેના પિતાનો ખ્યાલ ન હોવાથી નામ લગાવ્યું ‘ભગવાનભાઈ’. આશિષ સહેજ મોટો થઈને બંગાળીઓ જેવી લઢણમાં બોલતો હોવાથી અટક આપી ‘બંગાળી’. આમ એક મુસ્લિમ બિરાદરની ખુદાઈથી એક રસ્તે રઝળતા બાળકમાંથી ‘આશિષ ભગવાનભાઈ બંગાળી’ અસ્તિત્વમાં આવ્યો !